වරාය ශ්‍රි ලංකා නිදහස් පක්ෂ සේවකයන්ට අයත් කොම්පඤ්ඤ වීදියේ පිහිටි වැඩබිමට ඉබි යතුරු කඩාදමා එක්සත් ජාතික පක්ෂ මන්ත්‍රි කණ්ඩායමක් ඊයේ(21) ඇතුළුවීම තරයේ හෙළා දකින බව වරාය ශ්‍රිලනිප ප්‍රධාන ලේකම් ශාමල් සුමනරත්න මහතා ප්‍රකාශ කෙළේය.රහසිගත ගබඩාවක් ඇතැයි සැක කොට මෙම පිරිස මෙම ස්ථානයට බලහත් කාරයෙන් ඇතුළු වීමත් සමඟ යම් උණුසුම්කාරී තත්ත්වයක් ඇති වී ඇතැයි කී ඒ මහතා එම සිද්ධියේදි ගම්වාසින් විසින් ඔවුන්ට ගල් ප්‍රහාරයක් එල්ල කර ඇතැයිද ඒ මහතා අනාවරණය කෙළේය.මේ ස්ථානයට පැමිණි මාධ්‍යවේදින්ට මුහුණ පෑමට සිදුව ඇතැයි කියන අවහිරතාව පිළිබඳ සමාව අයදින බවද ශාමල් මහතා පැවසීය.එජාප උප නායක රවි කරුණානායක මහතා පාර්ලිමේන්තු මන්ත්‍රි අජිත් පෙරේරා ‍ආර් යෝගරාජන් වරාය ජාතික සේවක සංගමයේ සභාපති උදේනි කළුතන්ත්‍ර මහත්වරු ඇතුළු පිරිසක් මේ පිරිසට ඇතුළත් බවද ඔවුහු කොම්පඤ්ඤ වීදියේ පිහිටි ශ්‍රිලනිප අයත්පෞද්ගලික වැඩබිමට අනවසරයෙන් ඇතුළු වී ඇතැයි ද හෙතෙම අනාවරණය කෙළේය.මේ භූමිය වසර 2004 සිට ශ්‍රිලනිපය බද්දට ලබා ගත් පෞද්ගලික ඉඩමක් බව අවධාරණය කළ සුමනරත්න මහතා මේ ස්ථානයේ පක්ෂයේ ක්‍රියාකාරින් පක්ෂ උන්නතියට අදාළ ක්‍රියාකාරකම් වල යෙදෙන බවත් එම ස්ථානයේ නීති විරෝධි කිසිඳු ක්‍රියාවක් සිදු නොවන බවත් අනාවරණය කෙළේය.